ทรงศักดิ์ มท.3 ลงพื้นที่โครงการขับเคลื่อนไทยไปด้วยกันรับฟังแนวทางการแก้ไขปัญหาที่ดินทำกินทุ่งหนองผือ-หนองนาแซง เพื่อพัฒนาพื้นที่หาทางออกร่วมกันอย่างยั่งยืน
นายทรงศักดิ์ ทองศรี รัฐมนตรีช่วยว่าการกระทรวงมหาดไทย ลงพื้นที่ตำบลท่าสะอาด อ.เซกา จ.บึงกาฬ ตรวจติดตามรับฟังแนวทางการแก้ไขปัญหาที่ดินที่ทำกินในเขตทุ่งหนองผือ – หนองนาแซง โดยเป็นประธานการประชุมโครงการขับเคลื่อนไทยไปด้วยกัน : ตรวจติดตามการแก้ไขปัญหา โดยมี นายสนิท ขาวสะอาด ผู้ว่าราชการจังหวัดบึงกาฬ พร้อมด้วยตัวแทนสำนักงานทรัพยากรธรรมชาติและสิ่งแวดล้อมจังหวัดบึงกาฬ , ปฏิรูปที่ดินจังหวัดบึงกาฬ , นายอำเภอเซกา , กำนัน ผู้ใหญ่บ้าน ตำบลท่าสะอาด พร้อมด้วยเจ้าหน้าที่ที่เกี่ยวข้องเข้าร่วม         นายทรงศักดิ์ กล่าวว่า ทุ่งหนองผือ-หนองนาแซง เป็นพื้นที่ที่ติดกับแม่น้ำสงครามมีพื้นที่เกือบหมื่นไร่ ซึ่งทางราชการดำเนินการออกหนังสือสำคัญสำหรับที่หลวงไปแล้วเกือบ 3,000 ไร่ และกำลังดำเนินการอีกกว่า 7,000 ไร่ ซึ่งในภาพรวมเป็นที่สาธารณะที่ในช่วงฤดูฝนน้ำจะเกิดน้ำท่วมและทำการเกษตรได้แค่ 3-4 เดือนในช่วงหน้าแล้งเท่านั้น ดังนั้นการบริหารจัดการพื้นที่ให้มีประโยชน์สูงสุดต่อประชาชนจะข่วยแก้ปัญหาความเดือดร้อนให้มีที่ดินทำกิน โดยในการบริหารจัดการจะต้องให้คณะกรรมการขับเคลื่อนไทยไปด้วยกันจังหวัดบึงกาฬลงมาดู ดำเนินการให้เกิดความเป็นธรรมกับประชาชนมากที่สุดโดยเน้นประโยชน์สาธารณะ รวมถึงอาจมีการตั้งคณะกรรมการเฉพาะกิจหาแนวทางการแก้ไขปัญหาและใช้ประโยชน์ร่วมกันต่อไป          สำหรับบริเวณทุ่งหนองผือ - หนองนาแซง ได้รับการร้องเรียนจากประชาชนว่ามีสำรวจรังวัดออกหนังสือสำคัญสำหรับที่หลวง (นสล.) ทำเลเลี้ยงสัตว์หนองนาแซงสาธารณประโยชน์ทับที่ทำกินของราษฎร และในขณะนี้ได้มีการดำเนินการรังวัดพื้นที่อีกจำนวนกว่า 6,750 ไร่ เพื่อออกหนังสือสำคัญสำหรับที่หลวง ซึ่งจังหวัดอยู่ระหว่างดำเนินการต่อไป